L’AV Mestre Lope arreplega les cartes per al Pare Noel dels xiquets del barri
2025-07-24

L’AV Mestre Lope-Josep Carsí i adjacents de Burjassot ja està vivint el Nadal i, com no podia ser d’una altra manera, ho està fent amb la participació dels veïns del barri, que dissabte que ve 20 de desembre tenen una cita molt especial en el local de l’entitat, en el carrer Blasco Ibáñez, 72 baix.

A partir de les 18 hores tots els xiquets del barri podran lliurar les seues cartes al Pare Noel perquè tinga en compte les seues comandes de cara al dia de Nadal. Una oportunitat de gaudir d’una vesprada molt divertida en la qual també podran berenar, ja que l’AV repartirà xocolata per a tots els participants en la mateixa.

A més, l’associació de veïns també vol ser solidària en aquesta vesprada nadalenca i realitzarà la recollida d’aliments i productes no peribles que seran lliurats a les famílies que més ho necessiten. La recollida de productes començarà també a les 18 hores i des de l’entitat s’espera que tot el municipi pose el seu granet d’arena i realitze alguna donació per, entre tots, ajudar a les famílies que ho precisen.